Diari Oficial de la Generalitat Valenciana


Sumari del DOGV 2408, del 16-12-1994 (1994/833297)

DECRET 250/1994, de 7 de desembre, del Govern Valencià, de creació del Registre d'Unions de Fet.
------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1994/12/07/250/dof/vci/html**

### Dades del document

Número de DOGV
:   2408

Data del DOGV
:   16-12-1994

Secció del DOGV
:   DISPOSICIONS GENERALS

Número del document
:   1994/833297


Data del document
:   07-12-1994

Organisme emissor
:   Conselleria d'Administració Pública

Tipus de document
:   Decret

Anàlisi jurídica

DECRET 250/1994, de 7 de desembre, del Govern Valencià, de creació del Registre d'Unions de Fet.  
El Ple de les Corts Valencianes, en la reunió celebrada el dia 19 de maig de 1994, va aprovar la Resolució 197/III (publicada en el Butlletí Oficial de les Corts Valencianes núm. 190, de 27 de maig de 1994) sobre reconeixement explícit de les unions de fet, tant per a les parelles homosexuals com per a les heterosexuals.  
Aquesta resolució conté bàsicament dos pronunciaments que vinculen el Govern Valencià.  
En primer lloc, perquè requeresca del Govern de l'Estat l'aprovació i la publicació de mesures legislatives que suposen el reconeixement explícit de les unions de fet, tant per a parelles homosexuals com heterosexuals, i també la modificació de totes aquelles disposicions legals que suposen una discriminació respecte a les persones que es relacionen mitjançant unions de fet.  
En segon lloc, perquè, mentre es regulen definitivament les unions de fet, s'establesca un registre en l'àmbit de la Comunitat Valenciana on puguen inscriure's voluntàriament les parelles de fet, amb independència de l'orientació sexual que tinguen.  
La Generalitat Valenciana, en compliment del que han acordat les Corts, mitjançant aquest decret, crea el Registre d'Unions de Fet de la Comunitat Valenciana, en el qual es podran inscriure voluntàriament i amb independència de la seua orientació social les parelles de fet.  
En tot cas, el funcionament del registre haurà de salvaguardar, en el marc de la legislació vigent, el dret a la intimitat de les persones.  
Per tot el que s'ha exposat, a proposta del conseller d'Administració Pública, i després de la deliberació del Govern Valencià en la reunió del dia 7 de desembre de 1994,  
DECRETE  
Article primer  
Crear el Registre d'Unions de Fet de la Comunitat Valenciana, en el qual podran inscriure's, amb independència de la seua orientació sexual, les unions de fet els components de les quals tinguen la residència habitual al territori de la Comunitat Valenciana.  
Article segon  
El Registre d'Unions de Fet dependrà de la Conselleria d'Administració Pública, adscrit a la Direcció General de Justícia.  
Article tercer  
La inscripció de les unions de fet en el registre tindrà, sempre, el caràcter de voluntària.  
Article quart  
El registre podrà lliurar, a instància de les persones interessades i de tercers amb dret, certificats acreditatius de la inscripció.  
Aquestes actuacions, en el marc de la legislació vigent, hauran de ser respectuoses amb el dret a la intimitat de les persones.  
Article cinquè  
La inscripció en el registre declara els actes registrats, però no afecta la seua validesa ni els efectes jurídics que li siguen propis, que es produeixen al marge del registre.  
DISPOSICIONS FINALS  
Primera  
S'autoritza el conseller d'Administració Pública perquè, dins l'àmbit de les seues competències, dicte les normes de desplegament d'aquest decret.  
Segona  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
València, 7 de desembre de 1994  
El president de la Generalitat Valenciana,  
JOAN LERMA I BLASCO  
El conseller d'Administració Pública,  
LUIS BERENGUER FUSTER


Còpia Permalink ELI